# שיעור (7) – איסור נעבד – קנסות למי שעבד בשביעית [דף מקורות]

(תולדות, תשפ"ב)

### רמב"ם שמיטה ויובל א, יב-יד

יב. הנוטע בשביעית בין בשוגג בין במזיד יעקור, מפני שישראל חשודין על השביעית, אם תאמר בשוגג יקיים יאמר המזיד שוגג הייתי.

יג. החורש את שדהו או נרה או זבלה בשביעית כדי שתהיה יפה לזריעה במוצאי שביעית קונסין אותו ולא יזרענה במוצאי שביעית, ואין חוכרין אותה ממנו כדי לזורעה אלא תהי בורה לפניו, ואם מת יזרענה בנו.

יד. המעביר קוצים מארצו בשביעית כדי לתקנה למוצאי שביעית, או שסקל ממנה אבנים אף על פי שאינו רשאי לא קנסו אותו ומותר לו לזורעה במוצאי שביעית.

## מתי קנסו בשביעית ומתי לא

### משנה תרומות ב, ג

המטביל כלים בשבת שוגג ישתמש בהם מזיד לא ישתמש בהם המעשר והמבשל בשבת שוגג יאכל מזיד לא יאכל הנוטע בשבת שוגג יקיים מזיד יעקור ובשביעית בין שוגג בין מזיד יעקור:

### בבלי גיטין נג ע"ב

תניא: הנוטע בשבת, בשוגג - יקיים, במזיד - יעקר, ובשביעית, בין בשוגג בין במזיד - יעקר, דברי ר"מ; רבי יהודה אומר: בשביעית, בשוגג - יקיים, במזיד - יעקר, ובשבת, בין בשוגג בין במזיד - יעקר! ולטעמיך, תקשה לך היא גופה, מכדי הא דאורייתא והא דאורייתא, מאי שנא שבת ומאי שנא שביעית? אלא התם כדקתני טעמא, א"ר מאיר, מפני מה אני אומר: בשבת בשוגג - יקיים, במזיד - יעקר, ובשביעית בין בשוגג בין במזיד - יעקר? מפני שישראל מונין לשביעית.

### בבלי, בכורות לד ע"ב

תניתוה: שדה שנתקווצה בשביעית - תזרע למוצאי שביעית, ניטייבה נידיירה - לא תזרע למוצאי שביעית; ואמר (רב אסי) +מסורת הש"ס: [ר' יוסי]+ בר' חנינא: נקטינן, הטיבה ומת - בנו זורעה, אלמא: לדידיה קנסו רבנן, לבריה לא קנסו רבנן.

### משנה שביעית ד, ב-ג

(ב) שדה שנתקוצה תזרע במוצאי שביעית שנטייבה או שנדיירה לא תזרע במוצאי שביעית שדה שנטייבה בית שמאי אומרים אין אוכלין פירותיה בשביעית ובית הלל אומרים אוכלין בית שמאי אומרים אין אוכלין פירות שביעית בטובה ובית הלל אומרים אוכלין בטובה ושלא בטובה רבי יהודה אומר חלוף הדברים זו מקולי בית שמאי ומחומרי בית הלל:

(ג) חוכרין נירין מן העובדי כוכבים בשביעית אבל לא מישראל ומחזיקין ידי עובדי כוכבים בשביעית אבל לא ידי ישראל ושואלין בשלומן מפני דרכי שלום:

### ירושלמי שביעית פ"ד ה"ב

שדה שנתקווצה כו' תמן אמרין בשניטלו קוציה ורבנן דהכא אמרין בשחריש על דעתייהו דרבנן דהכא איזהו הטיוב כל העם חורשין פעם א' והוא חורש שני פעמים וכא כן אמר רבי יוסי ב"ר בון תמן אין המלכות אונסת ברם הכא המלכות אונסת

### יד פשוטה עמ' נא

שינה רבינו וכתב "המעביר קוצים מארצו" ולא כתב מ"שדהו" כמובא במשנה, כדי לנקוט בצירוף **תיקון הארץ**... ראה שמונח זה מקורות בלשון התוספתא (שבת ט, טו): "התולש עולשין... לתקן הארץ כל שהן"...וכן באר בפיהמ"ש (שבת יב, ב):... וענין לתקן, להכשיר את האדמה לחרישה". הרי שמושג זה נתייחד למלאכות מסוימות הנעשות בדברים הנספחים לארץ כגון: עשבים, אבנים וכדו' והן מלאכות הכשר לקראת מלאכות הנעשות בגוף הארץ. לפיכך על אלו לא גזרו חכמים אם עשאן בשביעית, כיון שאלו רק מלאכות הכשר. ואף שלעיל כתב רבינו שהסקול מכלל עבודת הארץ. הרי ששם חילק רק את החילוק המרכזי בין עבודת הארץ לעבודת האילן, וברור שגם מלאכות לצורך תיקון הארץ בכלל מלאכת עבודת הארץ, אלא שבהן הקלו חכמים כפי שבאר כאן. ראה כיצד רמז רבינו לסיבת ההיתר, בהלכה הקודמת כתב "כיד שתהיה יפה לזריעה" ואילו כאן "כדי לתקנה" והיינו כיון שלא עשה את כל מלאכת הכשרת השדה בשביעית לפיכך לא גזרו.

## שמור ונעבד

### ספרא בהר פרשה א תחילת פרק א אות ה

(ה) והיתה שבת הארץ לכם מן השבות בארץ אתה אוכל ואין אתה אוכל מן השמור, מיכן אמרו שדה שנטייבה, בית שמיי אומרים אין אוכלים פירותיה בשביעית, ובית הלל אומרים אוכלים, בית שמיי אומרים אין אוכלים פירות שביעית בטובה ובית הילל אומרים בטובה ושלא בטובה, רבי יהודה אומר חילוף הדברים זה מקולי בית שמיי ומחומרי בית הילל.

### רמב"ן ויקרא פרשת בהר פרק כה פסוק ה

וקתני התם (שם ה) והיתה שבת הארץ לכם לאכלה, מן השבות בארץ אתה אוכל אבל אי אתה אוכל מן השמור, מכאן אמרו שדה שנטייבה בית שמאי אומרין אין אוכלין פירותיה בשביעית, ובית הלל אומרין אוכלין, כלומר כיון שאמרה תורה שיהא השבות לנו לאכלה ולא השמור אמרו בית שמאי שהפירות עצמן נאסרין, ובית הלל סוברין שאין הפירות נאסרין, שלא בא הכתוב אלא לאסור לנו שלא נשמור ויהיו לנו הפירות מן השבות:

### בבלי יבמות קכב ע"א

עובד כוכבים שהיה מוכר פירות בשוק, ואמר פירות הללו של ערלה הן, של עזיקה הן, של נטע רבעי הן - לא אמר כלום, לא נתכוון אלא להשביח מקחו.

### חידושי הרמב"ן מסכת יבמות דף קכב עמוד א

פירות הללו של ערלה הן של עזקה הן. כתב רש"י ז"ל מפרדס מעוזק וגדר לו סביב והוא שנה שביעית, וקשיא לי מה איסור יש כאן אם עבר זמן הביעור לא שנא מן המשומר ולא שנא מן המופקר אסורין וקודם הזמן אלו ואלו מותרין, וכן פירש במסכת סוכה (ל"ט ב') גבי ההיא דתניא התם אבל בלוקח מן המשומר אפילו כחצי איסר אסור משום דהערמה היא כשמוכר על יד על יד הא לאו הכי שרי, ור"ת ז"ל השיב דתניא בספרא ואת ענבי נזירך לא תבצור מן המשומר אי אתה בוצר אבל אתה בוצר מן המופקר אלמא פירות מן המשומר קודם זמן הביעור נמי אסורין, ואנו מצינו לרש"י ז"ל שפירשה יפה כדברי עצמו בפי' התורה וכך כתב ענבי נזיריך שהפרשת והנזרת אותם מבני אדם ולא הפקרת אותם לא תבצור אותם כדרך הבציר אלא נהוג בהן הפקר, כלומר שלא בא הכתוב אלא ליתן לאו על המשמר כרמו ובוצר אותה ואינו מפקירה, וכענין שדרשו שם בסיפרא לא תבצור כדרך הבוצרים מכאן אמרו תאנים של שביעית אין קוצצין אותן במוקצה וכו', אלמא אין בהן ממשמע הכתוב אלא שינהוג בהן כהפקר ולא שיאסרו פירות לגמרי, והא דתניא בסוכה נמי כותיה דייקא דאי פירות גופייהו אסירי היכי קתני אפילו בחצי איסר אסור לכולי עלמא אסורין הן עצמן ואפילו לדידיה, אלא משמע דלא אסר אלא משום סחורה ולעם הארץ דוקא כדקתני רישא, ויש לי עוד ראי' לדבריו מזו ששנינו אוכלין על המופקר אבל לא על השמור ר' יוסי אומר אפילו על השמור כדאיתא במסכת שביעית (פ"ט מ"ד), ואמרו בירושלמי בפ' מקום שנהגו אמר לו מן השמור הבאתים ואם אין אתה מאמיננו צא והבא לך אף אתה שהרי יש לך שדה פלוני משומרת לפניך, ובודאי אם היו פירות מן המשומר אסורין לגמרי לא היו אוכלין עליהם כלל, ועוד מדפירשו אוכלין על המשומר כגון דאמר מן המשומר הבאתים ואם אי אתה מאמיננו צא והבא לך אף אתה שהרי יש לך שדה פלוני משומרת לפניך אלמא אוכלין מן המשומר על המשומר קאמר וש"מ משומר מותר קודם ביעור.

אבל מה שפירש כמדומה לי דהאי עזקה היא עיר שבארץ ישראל ששמה כך, אינו מחוור שלא היה לו לתנא לשנות אלא העיר הזו, אבל אפשר לפרש דהאי עזקה מפרדס מעוזק קאמר, ולא משום איסור והיתר אלא הכי קתני של ערלה הן ואותו פרדס של עזקה כשם שנתכוין בעזקה להשביח מקחו כך במה שאמר של ערלה הן להשביח מקחו נתכוון, ודמיא לההוא דאמר קטילנא לך כפלניא בר ישראל וכו', א"נ אורחא דמילתא נקט שדרך ערלה שלא לשמרה בתחלה שאינה עושה פירות הרבה וכשהיא משומרת יפה ומתוך עבודתה עושה פירות משובחין ביותר, ויש לפרש עזקה מלשון מצאו יושב ועוזק תחת הזיתים שפירושו חופר או עושה לה כמין גדר למלאתו עפר ואברויי אילנא הוא ואסור, ופירות עצמן אסורין דמחמת עבודת שביעית באו וקי"ל הנוטע בשביעית יעקור ושדה שנטייבה לא תזרע למוצאי שביעית.

### רמב"ם שמיטה ויובל ד, טו

עבר וזרעו בשביעית ויצא לשמינית אם זרעו לזרע בין זרעו בין ירקו אסור במוצאי שביעית כשאר הספיחים, ואם זרעו לירק הואיל ונלקט בשמינית בין ירקו בין זרעו מותר, זרעו לזרע ולירק זרעו אסור משום ספיחים וירקו מותר.

### השגת הראב"ד שם

עבר וזרעו בשביעית ויצא לשמינית וכו' עד וירקו מותר. א"א לא מצינו בזורע בשביעית שום היתר שהרי אמרו הנוטע והמבריך פחות מל' יום לפני ר"ה אסור לקיימן בשביעית והנוטע בשביעית במזיד יעקור ואין הולכין לא לחנטת פרי ולא לגמרו אלא משהשריש בשביעית יעקור ואין הולכין אחר חנטה אלא בפירות האילן הישן ולא אחר גמר פרי אלא בספיחין שיצאו מאליהן ואי משכחת לה בנזרעו לא משכחת לה אלא בשזרעו עכו"ם אי נמי במקומו' שהשביעית מדבריהם דאפשר דלא אמרינן בהו יעקור.

### רמב"ם שו"ת פאר הדור, טו

שאלה: מהו פירוש לא נאכל ולא נעבד ונאכל ולא נעבד ונאלכ ונעבד. ואם ...

תשובה: אמרו במשנה (שביעית פ"ו מ"א) שלש ארצות לשביעית כל שהחזיקו עולי בבל וכו' וזאת המשנה ממה ששמענו בפיורשה תמיד הוא מה שזכר רבינו יצחק בן גיאת בפירושיו ואמר שהוא מה שפירשו בו כל החכמים ולזה הסכמנו והוא כי פירוש לא נאכל ולא נעבד היינו אם עבר ועבד הארץ בשביעית בזה הסוג אם יצא הזרע אינו יכול לאכול, ולאחר זמן שישבנו ועייננו היטב בכל הלכה והלכה מחבורינו הגדול נראה לנו פירוש המשנה ונתגלה טעמה בסברת רבינו הקדוש זצ"ל והוא שעבודת הארץ בשביעית בלא תעשה כמו שנאמר ולא תזרעו ולא תבצרו את נזיריה וכל מה שתוציא הארץ מאליה מן פירות הארץ או פירות האילן זה מותר לאכול והוא הפקר כמו שאמר הכתוב והיתה שבת הארץ לכם לאכלה ונוסח המשנה (שם פ"ז) שביעית נתנה לאכילה ולשתיה ולסיכה ולהדלקת הנר וזהו דין תורה אמנם מדברי סופרים גזרו כל מה שתוציא הארץ בשביעים מהדברים הנזרעין גזרו שתהא אסור בארכילה התבואה והקטנית והירקות וכיוצא וזה הוא הנקרא ספיחין ואסרוה מפני עוברי עבירה שמא ילך אדם רשע ויזרע תבואה או ירק בגינתו ויביאנה ויאכלנה או ימכרנה ויאמר מן הספיחין גרמנו מכשול לעוברי עבירה ויורגלו לעבודת הארץ וכמו שאמרו בספרא...

ואם תאמר ולמה לא נגזור על פירות וספיחי הגויים אטו ספיחי ישראל זה אי אפשר דהיא גופא גזירה ואנן ניקום ונגזור גזירה לגזירה ולכן הוא יכול ליזרע בלי ספק והוא מותר באכילה ואין כאן איסור מן התורה ואפילו לישראל לא אסרה התורה אלא זרעיה בלבד אבל הירק היוצא מאליו או אם עבר וזרע הוא מותר מן התורה כמו כלאי זרעים שאסור לזרעה ומותר לאכול הדבר היוצא מאליו ורבנן הוא דגזור עליו שלא לגרום מכשול לעוברי עבירה ויבא ליזרע וכתב משה

### מעדני ארץ הערות סימן ז

לפי מה שנהוהגים כהכרעת האחרונים להקל בזמן הזה באיסור משומר ונעבד, וגם החזון איש כתב כן בסימן יוד אות ו, דבדיעבד אין הפירות נאסרין ומותרין באכילה לאחרים.

### באהלי שדה, הרב יעקב אריאל, ח"ב פרק י

א. שמור

התורה אמרה (ויקרא כ"ה ו'): "והיתה שבת הארץ לכם לאוכלה". ופירשו חז"ל (תורת כהנים פר' א' סי' א'): "מן השבות אתה אוכל, ואי אתה אוכל מן השמור". ונחלקו הראשונים במשמעות הדבר: רבותיו של רש"י, וכן רבנו תם, פירשו שאם פרי לא הופקר כהלכה בשביעית - אסור לאוכלו. לדעה זו, מכיון שיש חשש שמגדלי הפירות לא הפקירום כהלכה, יש לחשוש שפירותיהם נאסרו באכילה. רש"י עצמו, הרמב"ם, הרמב"ן ורוב הראשונים חלקו על פירוש זה, ופירשו שאין לקצור או לבצור את הפירות בדרך הרגילה, אלא לאחר שהופקרו כדין; וגם אז, כל אחד לוקח לעצמו כמות מוגבלת בלבד. אולם אין איסור בדיעבד בפירות שבעלי הקרקעות התייחסו אליהם כאל רכושם הפרטי.

ב. נעבד

כמו כן נחלקו הפוסקים בדינם של פירות שנעבדו בשביעית במלאכות האסורות מן התורה: לדעת הראב"ד, יש איסור אכילה במה שנזרע בשביעית באיסור. ולדעת הרידב"ז, יש איסור באכילת ענבים שגדלו בכרם שנזמר בשמיטה באיסור. אבל דעת הרמב"ם היא ש"נעבד" מותר באכילה. וכן דעת החזו"א. והחזו"א מוסיף שם, שקל וחומר הוא שאין לאסור את פירותיו של אדם שעשה את המלאכות עפ"י הוראת היתר שקיבל מרבותיו.

### שמיטה הרב י"ץ רימון (עמ' 113, מהדורת תשס"ח)

מסתבר להסביר את הדברים כך: כיוון שהפירות שייכים לכלל ישראל ולא לבעל הבית, ממילא אין הוא יכול לאסור את הפירות עקב מעשיו!

גם לפי קביעה זו, אין לקנות פירות שמור ונעבד כדי שלא לחזק ידי עוברי עבירה, ומותר רק לקבלם במתנה (עיין סוכה לט: וחזון איש, שביעית, י' ה. ועיין בפרק של היתר המכירה, בדבר קניית פירות היתר המכירה עבור מי שאיננו סומך על ההיתר).

לסיכום, יש מקום להקל ולאכול פירות שמור ונעבד. אמנם, אסור לקנות מאדם ששמר על שדהו או עבד בה, אך ישנן דרכים בהם ניתן להתגבר על בעיית הקנייה ואז יש מקום להקל ולאכול את הפירות